b'\n_START_ARTICLE_\nFrane Mil\xc4\x8dinski - Je\xc5\xbeek\n_START_SECTION_\n\xc5\xbdivljenje\n_START_PARAGRAPH_\nBil je eden najbolj vsestranskih slovenskih umetnikov 20. stoletja. V njegov spomin RTV Slovenija vsako leto podeljuje Je\xc5\xbekove nagrade. Njegov psevdonim izhaja iz zabavlja\xc5\xa1kega tandema Je\xc5\xbeek in Jou\xc5\xbeek, v katerem je nastopal na za\xc4\x8detku svoje kariere._NEWLINE_Frane Mil\xc4\x8dinski - Je\xc5\xbeek se je rodil v Ljubljani kot tretji otrok v dru\xc5\xbeini uglednega pisatelja in sodnika Frana Mil\xc4\x8dinskega in matere Marije Mil\xc4\x8dinske. \xc5\xbde zgodaj je pri\xc5\xa1el v stik z gledali\xc5\xa1\xc4\x8dem, sodeloval tudi z radiem in leta 1940 dobil anga\xc5\xbema igralca v Ljubljanski Drami. Je\xc5\xbeek je nastopal v marsikateri o\xc4\x8detovi zgodbi. Oba, o\xc4\x8de in sin, sta nastopala na Radiu Ljubljana. Je\xc5\xbeek se je po radiu prvi\xc4\x8d oglasil \xc5\xbee leta 1936. Neuspe\xc5\xa1no je \xc5\xa1tudiral na pravni fakulteti in na slavistiki, vendar je raje nastopal z zagreb\xc5\xa1kim teatrom Grabancija\xc5\xa1i, s Totim teatrom in \xc5\xa0entjakobskim gledali\xc5\xa1\xc4\x8dem. V \xc4\x8dasu okupacije (1941) so ga Italijani aretirali zaradi izjave, da v drugi svetovni vojni ne bodo zmagali niti Nemci niti Italijani. Po enoletni odslu\xc5\xbeeni kazni je deloval v Drami in Operi in objavljal pesmi. Na dan osvoboditve, 9. maja, je pri\xc4\x8del delati na radiu, leta 1947 pa postal urednik Pavlihe. Leta 1952 je napisal Zvezdico Zaspanko (ilustrirano kot pravljico za ve\xc4\x8dje ali manj\xc5\xa1e otroke - tudi v angle\xc5\xa1\xc4\x8dini), prvo slovensko radijsko igro za otroke, scenarij za mladinski film Kekec, pesmi za film Ne \xc4\x8dakaj na maj in odigral vlogi v omenjenih filmih. V naslednjih letih je napisal ve\xc4\x8d radijskih iger: Strme stopnice, Dobri stari pianino (po njej posnet tudi film) in za\xc4\x8del sodelovati s televizijo pri snemanju ske\xc4\x8dev ter zabavnih oddaj (Misijon dobre volje, Viktor, lu\xc4\x8d!, Televizija v \xc5\xa1oli in Novoletne oddaje). Leta 1972 je posnel svoje pesmi. _NEWLINE_Leta 1949 je Bogo Pregelj v Poro\xc4\x8devalcu kritiziral Je\xc5\xbekov in Adami\xc4\x8dev kuplet Mari\xc4\x8dka: "Kakor film je tudi radijska oddaja zaradi svoje zvo\xc4\x8dnosti bolj \xc5\xbeiva kakor pa knjiga. Sistemati\xc4\x8dno oddajanje kvalitetnih glasbenih del z razlagami je eno najbolj\xc5\xa1ih glasbeno-umetni\xc5\xa1kih propagandnih sredstev. Toda kaj pomaga taka izbira, ko pa pokvari vse postavljeno naslednje pol ure osladne, zlagane pocestni\xc5\xa1ke muzike z verzi zapetimi v tremolu, zlagane lajdrasto priskutne \xc4\x8dustvene trivialnosti, ki koketira z lascivnostjo, poni\xc5\xbeujo\xc4\x8d resnobo socialisti\xc4\x8dnega dela v bezni\xc5\xa1ko popevko."_NEWLINE_Leta 1975 je prejel Pre\xc5\xa1ernovo nagrado za \xc5\xbeivljenjsko delo. Matija Mil\xc4\x8dinski, njegov sin, je leta 1981 posnel dokumentarec o bogatem, tragikomi\xc4\x8dnem \xc5\xbeivljenju Je\xc5\xbeka, ki je umrl 27. februarja 1988._NEWLINE_Njegov o\xc4\x8de je bil pisatelj Fran Mil\xc4\x8dinski (avtor knjige Butalci), njegova starej\xc5\xa1a sestra Breda Mil\xc4\x8dinski Slodnjak slavistka, starej\xc5\xa1i brat Janez Mil\xc4\x8dinski (strokovnjak za sodno medicino), mlaj\xc5\xa1i brat Lev Mil\xc4\x8dinski pa je bil priznan slovenski psihiater. Njegova \xc5\xbeena je bila Jana Mil\xc4\x8dinski (rojena Podkraj\xc5\xa1ek), pisateljica. Njegova sinova sta Matija Mil\xc4\x8dinski, re\xc5\xbeiser, in Matev\xc5\xbe Mil\xc4\x8dinski, strojni in\xc5\xbeenir. Njegova vnukinja je Nana Mil\xc4\x8dinski, dramaturginja in re\xc5\xbeiserka. Njegov vnuk je Ju\xc5\xa1 Mil\xc4\x8dinski, viden improvizator in organizator projekta impro liga.\n_START_SECTION_\nPopevke\n_START_PARAGRAPH_\nJe\xc5\xbeek je napisal besedila za \xc5\xa1tevilne popevke: Ne \xc4\x8dakaj na maj, Ko bo\xc5\xa1 pri\xc5\xa1la na Bled, Kako sva si razli\xc4\x8dna, ...'